钦定古今图书集成/方舆汇编/职方典/第1106卷 > 《协梦堂记》林魁
## 钦定古今图书集成/方舆汇编/职方典/第1106卷 > 《协梦堂记》林魁

郡大夫石桥先生孙公为大理寺正时，尝梦朱文公
属以遗事，觉而异之，时嘉靖十四年十一月十二日
也，公默识之。不数日，有邵武之命，郡士在京师者见
公曰：“晦庵先生岂有遗迹在郡乎？”曰：“樵川亦过化之
土也，夫子之祠在焉。”公至郡，阅之无验。明年，公改守
漳，至之日，告职于群祀。独文公祠穿开元寺曲廊而
进，盖自宋时已然，公病之。先是公行过三山，督学潘
公谓曰：“朱子守漳，漳之有朱祠，犹潮之有韩祠也。潮
人姓，其山若水，人无敢指者，而朱祠门出浮屠之下，
不谬乎？”公曰：“然。”退而思之曰：“梦其征矣。”当是时，虽有
改为之志，顾郡政方殷，日不暇给。又明年，乃与僚佐
登祠而远观焉，得隙地于蔽亏之东。于是剪荆棘，发蒙翳，削嵚崎而平之。循峰而麓，不里许，豁为通衢，而
僧庐佛刹咸隔道外，若天秘而待者。公喜甚，请状于
巡按御史白公、督学佥事江公、分巡佥事钱公，咸是
之。遂即祠左建讲堂三，额之曰“协梦”，纪事兆也。作四
达之亭于东冈之半，额之曰“仰止”，示学者知所师也。
改建石坊于路首，总之曰“龙江书院”，因其旧也。甃道
以石，卫道以垣。基垣复以石，广三尺弱，修百五十丈
强。自道原堂抵拱辰街，平如卧虹。释菜之日，郡人士
奔走瞻对，以谓韩子没，至宋南渡五百年，而文公始
仕。自文公守漳至于今五百年，而祠道始通。且神交
默缔，悬属于无朕之始，有非人力所能及者。今兹山
川改观，儒墨异途，上称祀典，下慰人心，岂寻常兴建
可同日而语哉？龙溪令王君铸、郡邑博士陈君九霄、
翟君文祥辈奉公命来请记云。